tartuNLP/wikipedia-smugri-20251201 huggingface dataset:
Friedrich Adler

Friedrich Wolfgang Adler (9. heinäkuuta 1879 Wien, Itävalta-Unkari – 2. tammikuuta 1960 Zürich, Sveitsi) oli itävaltalainen sosiaalidemokraattinen poliitikko. Parhaiten Adler tunnetaan siitä, että hän murhasi vuonna 1916 Itävallan pääministerin Karl von Stürgkhin.
Elämä.
Adlerin isä oli Itävallan sosiaalidemokraattisen työväenpuolueen (SDAP) perustaja Victor Adler ja äiti myös tunnettu sosialisti Emma Adler (o.s. Braun). Molemmat vanhemmat olivat perhetaustaltaan juutalaisia mutta maailmankatsomukseltaan marxilaisia agnostikkoja. Adler opiskeli vuosina 1897–1903 fysiikkaa, kemiaa ja matematiikkaa Zürichissä. Hän ystävystyi opiskeluaikanaan fyysikko Albert Einsteinin kanssa. Valmistuttuaan Adler työskenteli vuosina 1903–1905 ja 1907–1911 Zürichin yliopistossa ja vuosina 1905–1907 Deutsches Museumissa Münchenissä. Oltuaan vuoden "Volksrecht"-lehden päätoimittajana hänet valittiin vuonna 1911 SDAP:n puoluesihteeriksi.
Toisin kuin isänsä, Friedrich Adler vastusti ensimmäisen maailmansodan aikana SDAP:n päätöstä tukea passiivisesti Itävalta-Unkarin sotapolitiikkaa, ja hän erosi puoluesihteerin tehtävästä. Oikeistolainen pääministeri Stürgkh oli hajottanut parlamentin ja rajoittanut sodan varjolla poliittisia vapauksia. Vastalauseena sotapolitiikkaa vastaan Adler ampui Stürgkhin hotelli Meissl und Schadnin ruokasalissa Wienissä 21. lokakuuta 1916. Hän sai kuolemantuomion, jonka keisari Kaarle I lievensi armahduksella 18 vuoden vankeudeksi.
Adler joutui olemaan vankilassa vain kaksi vuotta, sillä hänet armahdettiin kokonaan keisarikunnan romahdettua marraskuussa 1918. Hän palasi SDAP:n puoluesihteeriksi ja puolueen "Der Kampf" -lehden toimittajaksi. Hän toimi vallankumouksen aikana perustettujen työläisneuvostojen johtajana mutta vastusti neuvostovaltaa ja kieltäytyi hänelle tarjotusta Itävallan kommunistisen puolueen puheenjohtajuudesta. Adler oli SDAP:n edustajana Itävallan perustuslakia säätävässä kansalliskokouksessa vuosina 1919–1920 ja kansallisneuvostossa vuosina 1920–1923.
Adler osallistui niin sanotun 2½ internationaalin perustamiseen vuonna 1921 sekä sen ja toisen internationaalin yhdistämiseen uudeksi Sosialistiseksi työväen internationaaliksi vuonna 1923. Hän jätti SDAP:n puoluesihteerin tehtävät omistautuakseen työlleen internationaalissa, jonka pääsihteerinä hän oli vuosina 1925–1940, aluksi Zürichissä ja vuodesta 1935 Brysselissä. Internationaalin toiminta lakkasi toisen maailmansodan puhjettua, ja Saksan miehittäessä Belgian vuonna 1940 Adler pakeni New Yorkiin Yhdysvaltoihin, jossa hän perusti vuonna 1942 Austrian Labor Committee (ALC) -nimisen emigranttisosialistien järjestön. Vuodesta 1946 hän asui Zürichissä, jossa kuoli vuonna 1960.
Adler on haudattu Wienin keskushautausmaalle samaan yhteishautaan isänsä Victorin sekä muiden tunnettujen sosiaalidemokraattisten poliitikkojen Karl Seitzin, Otto Bauerin ja Engelbert Pernerstorferin kanssa. Samaan aikaan elänyt itävaltalainen sosialistinen teoreetikko Max Adler ei ollut sukua Friedrich Adlerille.
The Wolf Among Us

The Wolf Among Us on Telltale Gamesin kehittämä ja julkaisema seikkailupeli. Peli on julkaistu vuonna Mac OS X:lle, PlayStation 3:lle ja Windowsille, ja seuraavana vuonna PlayStation 4:lle, PlayStation Vitalle Xbox 360:lle ja Xbox Onelle.
Peli toimii juonellisena esiosana Bill Willinghamin "Fables"-sarjakuvalle. Peli koostuu viidestä episodista, jotka julkaistiin jaksoittain vuonna 2013. Tyylillisesti pelin on todettu mukailevan film noir -lajityyppiä.
Pelin seuraaja "The Wolf Among Us 2" on lykätty julkaistavaksi vuonna 2024.
Pelaaminen.
Päähenkilö Bigby Wolf tutkii pelissä murhaa, ja pelaajan tehtävänä on tutkittava erilaisia paikkoja, löydettävä johtolankoja ja kuuntelemaan tarkoin dialogeja. Toimintakohtauksissa pelaajan täytyy reagoida niin kutsuttuihin "quick time event" -haasteisiin eli painaa tiettyä näppäintä tarpeeksi nopeasti. Liian hidas reaktio haasteisiin johtaa pelihahmon kuolemaan.
Public domain -julkaisu.
15. syyskuuta 2023 "Fablesin" kirjoittaja ja taiteilija Bill Willingham julkaisi sarjakuvan ja sen spin-offien sekä hahmojen oikeudet public domainiin. Julkaisun myötä aiemmin Willinghamin immateriaalioikeuksien mukaiset osat ovat vapaasti kaikkien käytettävissä ja muokattavissa. Syyksi Willingham kertoo DC Comicsin kanssa kohtaamat ongelmat, jossa DC muokkasi tarinoita ja hahmoja miten halusi ja jätti maksamatta Willinghamille. Willinghamin mukaan hän ei voi estää oikeuksien päätymistä "pahoille", mutta PD-julkaisun myötä se päätyy monille "hyville".
Victoria Peak

Victoria Peak, () myös "The Peak", on Hongkongin Victorian kaupunginosassa sijaitseva vuorenhuippu. Paikka on yksi suosituimmista turistinähtävyyksistä.
Paras vierailuaika on alkuillasta tai illalla. Aamulla ilman laatu on parempaa ja näkymä satamaan on selkeämpi.
Kaupunkinäkymä.
Näkymä päivällä:
Näkymä yöllä:
Liikenneyhteydet.
Victoria Peakille voi kulkea usealla eri tavalla. Turistien keskuudessa suosituin kulkutapa on funikulaari, eli vuorta pitkin kulkeva raitiovaunu. Vuorelle pääsee myös bussilla. Funikulaarissa ja linja-autoissa käy julkisen liikenteen Octopus card.
Huipulle on myös mahdollista kävellä polkuja pitkin tai kiivetä vuoren seinää pitkin. Matka kestää noin tunnin. Vuorelle kapuaminen on suosittua paikallisten parissa. Huipulle on useita reittejä, joilla on vaihtelevia vaativuustasoja ja kestoja.
Bibai

Bibai () on Japanin kaupunki Hokkaidōn saarella Hokkaidōn prefektuurissa. Se sijaitsee Sorachin yleiskehitystoimiston alueella Hokkaidōn keskiosassa Ishikarijoen itärannalla. Kaupungin alue ulottuu Ishikarin tasangolta Yūbarivuorille. Bibaissa on 20 577 asukasta (lokakuussa 2020) ja sen pinta-ala on 277,69 neliökilometriä.
Bibain nimi on peräisin ainun kielestä, jossa "pipaoi" merkitsee paikkaa, jossa on paljon "Cristaria plicata" -simpukoita. Japanilaisten uudisasutus alueella alkoi 1890-luvulla. Taishō-kaudella 1900-luvun alkupuolella Yūbarivuorilta ryhdyttiin kaivamaan kivihiiltä, ja Bibai kehittyi vauhdikkaasti kaivoskaupunkina monien muiden alueen paikkakuntien tavoin. Kaupunkioikeudet Bibai sai vuonna 1950. Suurimmillaan kaupungin väkiluku ylitti 80 000 henkeä. Hiilikaivostoiminta ajettiin kuitenkin 1960-luvulta lähtien alas, minkä jälkeen kaupungin asukasluku on laskenut nopeasti. Kaivosten tilalle kaupunkiin on sijoittunut esimerkiksi elintarvike-, kemian-, puu- ja elektroniikkateollisuutta. Maaseutualueilla viljellään riisin lisäksi sinikuusamaa. 
Bibain nähtävyyksiin kuuluu Arte Piazza Bibai -museo, jossa esitellään kuvanveistäjä Kan Yasudan teoksia. Ramsarin sopimukseen liitetty Miyajimajärvi tunnetaan muuttolintujen levähdyspaikkana. Bibaita palvelee JR Hokkaidōn Hakodate-päälinja.
Super Mario (kappale)

Super Mario on Happoradio-yhtyeen 27. marraskuuta 2020 julkaistu single. Kappaleelle ”Super Mario” julkaistiin Ville Juurikkalan ohjaama musiikkivideo. Nimikkokappaleen lisäksi singlellä on kaksi aiemmin julkaistua kappaletta.
Småholmarna

Småholmarna saari Suomenlahteen kuuluvalla Espoonlahden merialueella Kirkkonummen itäosassa. Noin puoli kilometriä Småholmarnasta itään sijaitsee Espooseen kuuluva Soukan venesatama, Småholmarnan eteläpuolella on Björkö.
Småholmarnan pinta-ala on 4,8 hehtaaria ja sillä on kolme lomarakennusta.
Robert Ek

Robert Ek (7. kesäkuuta 1830 Pori – 24. helmikuuta 1914 Hamina) oli suomalainen lääkäri ja valtiopäivämies. 
Robert Ekin vanhemmat olivat kauppalaivuri, kunnallisraatimies Karl Jakob Ek ja Sofia Elisabet Thurman ja puoliso vuodesta 1859 Sofia Katarina Charlotta Tams. Ek tuli ylioppilaaksi 1846 ja valmistui filosofian kandidaatiksi 1850. Opiskeltuaan lääketiedettä Pariisissa 1851–1854 hän oli lääketieteen kandidaatti Uppsalassa 1854 ja työskenteli vuoden ajan Karoliiniseen instituuttiin kuuluvilla laitoksilla Tukholmassa. Lääketieteen lisensiaatti ja lääketieteen ja kirurgian tohtori hänestä tuli Uppsalassa 1856. Ek oli Turun piirin vt. piirilääkäri 1856 ja Lääkintöylihallituksen ylimääräinen lääkäri 1857. Haminan kadettikoulun esikuntalääkärinä hän toimi 1861–1892. Hän sai hovineuvoksen arvon 1866 ja kollegineuvoksen arvon 1870. Ek edusti porvarissäädyssä Haminan kaupunkia valtiopäivillä 1877–1878. Haminan kaupunginvaltuuston jäsen Ek oli 1875–1882 ja 1885–1890.
Jaime Lorente

Jaime Lorente López (s. 12. joulukuuta 1991) on espanjalainen näyttelijä. Hän on näytellyt muun muassa Daniel "Denver" Ramosin roolissa "Rahapajassa" ja Fernando "Nano" García Domínguezin "Élite"-televisiosarjassa.
Solmuvihvilä

Solmuvihvilä ("Juncus articulatus") on vihvilöiden sukuun kuuluva kasvi.
Lajikuvaus.
Solmuvihvilä on 20–100 cm korkea monivuotinen kasvi, jolla on vaakasuora juurakko. Lajin muunnokset eroavat ulkonäöltään selvästi toisistaan.
Levinneisyys.
Solmuvihvilää kasvaa laajasti pohjoisella pallonpuoliskolla. Se on levinnyt ihmisen mukana myös eteläiselle pallonpuoliskolle, esimerkiksi Australiaan, Uuteen-Seelantiin ja Peruun. Suomessa sitä kasvaa maan eteläosassa.
Elinympäristö.
Solmuvihvilä kasvaa monenlaisissa kosteissa elinympäristöissä. Sitä tavataan esimerkiksi järven- ja merenrannoilla, lähdesoistumissa ja ojissa. Se viihtyy ajoittain tulvivissa paikoissa ja myös matalassa vedessä.
Syke (9. tuotantokausi)

Suomalaisen sairaalan traumaosastolle sijoittuvan "Syke"-draamasarjan yhdeksännen tuotantokauden julkaiseminen alkoi Nelonen Median maksullisessa suoratoistopalvelussa Ruutu+:ssa 4. joulukuuta 2020. Kaudella on 24 jaksoa, jotka muodostavat 6 jaksokokonaisuutta.
Kauden kaksi ensimmäistä jaksoa esitettiin 4. joulukuuta 2020 televisiossa Nelosella samana päivänä, kun maksullisena Ruudussa julkaistiin ensimmäiset neljä jaksoa. Sen jälkeen kauden esitys jatkui Ruudussa niin, että perjantaisin julkaistiin kaksi uutta jaksoa. Jaksojen julkaisu Ruudussa ilmaisena alkoi kesäkuussa 2021. Televisiossa kausi esitetään Livillä marraskuusta 2021 alkaen.
Metarklippan

Metarklippan on linnustoltaan monipuolinen puuton kallioluoto Espoon ulkosaaristossa Kopplorna-saarten eteläpuolella. Metarklippanin lounaispuolella sijaitsevat Långgrundsklackenin ja Långgrundetin kallioluodot. Sen koillispuolella sijaitsevat Alskärsklackenin kallioluodot, joiden itäpuolella on Alskärin saari. Virallisessa kaupunginosajaossa Metarklippan kuuluu Suvisaaristoon.
Metarklippan on rauhoitettu ja se on yksityisomistuksessa. Sen pinta-ala on 1,1 hehtaaria. Metarklippanin etäisyys Helsingin ydinkeskustasta on viitisentoista kilometriä lounaaseen. Saaren eteläpuolella avautuu Suomenlahden ulappa.
Viikin–Malmin pikaraitiotie

Viikin–Malmin pikaraitiotie on suunnitteilla oleva pikaraitiotieyhteys Helsingissä Kumpulan kampuksen ja Malmin lentoaseman välillä. Malmilta rata haarautuisi kahteen suuntaan, joista läntisen haaran päätepysäkki olisi Malmin sairaalan lähettyvillä ja itäisen haaran päätepysäkki Jakomäen kaupunginosassa. Hankkeen toteutuksesta vastaa Infraohjelma Helsinki -niminen allianssi.
Hankkeen lähtökohtana on toteuttaa noin kahdeksan kilometrin pituinen Kumpula–Malmi-rata, ja toinen tai mahdollisesti molemmat Malmin sairaalan ja Jakomäen haaroista. Pikaraitiotie tulisi kulkemaan suurimman osan matkasta omalla väylällään, erillään muusta liikenteestä, ja matka-aika päätepysäkeiltä Kumpulan kautta edelleen Helsingin päärautatieasemalle on noin 42 minuuttia. Matka päärautatieasemalta Kumpulaan veisi 17 minuuttia, Viikin tiedepuistoon 24 minuuttia ja Malminkentälle 35 minuuttia. Reitin varrelle on alustavasti kaavailtu asuntoja 86 000 ihmiselle ja työpaikkoja 65 000:lle.
Vantaan pikaraitiotietä hyödyntäen Malmin yhteys voisi jatkua Jakomäestä edelleen Hakunilan urheilupuistoon asti, ja Vantaan raitiotien yleissuunnitelmassa on mainittu myös mahdollisuus Malmin yhteyden jatkamisesta Tikkurilaan. Viikin tiedepuistossa Viikin–Malmin pikaraitiotiellä olisi vaihtoyhteys pikaraitiotie 15:n kanssa.
Hankkeen eteneminen.
Viikin–Malmin pikaraitiotien alustava yleissuunnitelma valmistui vuonna 2021. Yleissuunnitelma hyväksyttiin Helsingin kaupunginvaltuustossa huhtikuussa 2025. Rakentaminen voisi alkaa vuonna 2028, jolloin liikennöinti linjalla voisi alkaa 2030-luvun alussa. Pikaraitiotiehankkeen työnimi on ”Viima”. Hankkeen kustannusarvio on noin 270 miljoonaa euroa, ja kalusto maksaisi noin 60,8 miljoonaa euroa.
Ellen Segerstråle

Ellen Elisabet Segerstråle (22. kesäkuuta 1890 – 22. tammikuuta 1970) oli suomalainen arkkitehti ja piirustuksenopettaja.
Elämä ja ura.
Segerstrålen vanhemmat olivat Knut Albert Segerstråle ja taidemaalari Hanna Frosterus. Hänen sisaruksiaan olivat eläintieteilijä Sven Segerstråle, taidemaalari Lennart Segerstråle ja kirjailija Solveig von Schoultz. Segerstråle sai diplomin arkkitehtitutkinnon suorittamisesta vuonna 1917. Hän oli suunnitellut vanhemmilleen näyttävän puutalon Porvooseen jo 1910-luvun alussa. Segerstråle suunnitteli myös Villa Gluschkoffin Geitlinin suvun omistamalle Tallholmin huvilasaarelle Espooseen.
Segerstråle työskenteli sittemmin piirustuksenopettajana Porvoossa.
Claes Jakob Gripenberg

Claes Jakob Gripenberg (17. toukokuuta 1768 Ulvila – 3. huhtikuuta 1856 Helsinki) oli suomalainen upseeri ja valtioneuvos. Hän oli päätullijohtokunnan ylijohtaja 1816–1822 ja Suomen Pankin johtokunnassa 1822–1837. 
Gripenberg-aatelissukuun kuulunut Claes syntyi Ulvilan Haistilassa everstiluutnantti Odert Johan Gripenbergin (1722–1803) poikana. C. J. Gripenberg palveli upseerina Porin läänin jalkaväkirykmentissä ja osallistui an (1788–1790), Ruotsin Pommerin puolustukseen (1807) ja Suomen sotaan (1808–1809). Sotilasarvoltaan hän yleni majuriksi. Suomen sodan jälkeen hän toimi Viipurin läänin lääninrahastonhoitajana 1812–1822 ja päätullijohtokunnan ylijohtajana 1816–1822. Suomen pankin johtokunnassa hän toimi 1822–1837. Gripenberg kuoli Helsingissä 3. huhtikuuta 1856.
John Campbell (kenraalikuvernööri)

John George Edward Henry Douglas Sutherland Campbell (6. elokuuta 1845 – 2. toukokuuta 1914) oli englantilainen aatelismies, joka toimi Kanadan kenraalikuvernöörinä 1878–1883.
Campbell sai Lornen markiisin arvonimen, kun hänen isästään tuli Argyllin herttua. (Englanninkielisessä kirjallisuudessa häneen viitataan siksi usein nimellä Lorne.) Hän meni naimisiin kuningatar Viktorian tyttären prinsessa Louisen kanssa vuonna 1871. Vuonna 1878 Campbell nimitettiin Kanadan kenraalikuvernööriksi. Kuningatar Viktoriasta oli kauheaa, että tytär lähti niin kauas, mutta prinssi Albertin mielestä oli hyvä, että lapset osallistuivat siirtomaiden hallintaan.
Campbell perusti Kanadan taideakatemian (Royal Canadian Academy of Arts) 1880 ja tiedeakatemian (Royal Society of Canada) 1882. Hän viihtyi Kanadassa hyvin, paremmin kuin synkässä Britanniassa, ja esitteli maan länsiosat vaimolleen, joka oli myös ihastunut maisemiin ja ilmastoon. Pariskunta kuitenkin palasi Britanniaan vuonna 1883.
Vuonna 1900 Campbellista tuli isänsä kuoltua Argyllin 9. herttua. Hän julkaisi anoppinsa kuningatar Viktorian elämäkerran sekä kirjoja Kanadasta.
Röyhyvihvilä

Röyhyvihvilä ("Juncus effusus") on vihvilöiden sukuun kuuluva kasvi. 
Lajikuvaus.
Röyhyvihvilä on 40–120 cm korkea, tiiviisti mätästävä, monivuotinen kasvi. Sen tyvitupet ovat tummanruskeat ja himmeät. Varret ovat pystyjä. 10–20 cm pitkä kukinnon alin tukilehti on kuin varren jatke. Kukinto on pallomainen, ei yhtä tiheä kuin keräpäävihvilällä.
Levinneisyys.
Röyhyvihvilä on kosmopoliittinen laji eli sitä tavataan monissa maissa ympäri maailmaa. Suomessa sitä kasvaa maan eteläosassa.
Elinympäristö.
Röyhyvihvilä kasvaa esimerkiksi järven- ja merenrannoilla, märillä niityillä, soilla ja ojissa.
Kamieńin piirikunta

Kamieńin piirikunta () on Puolan piirikunta Länsi-Pommerin voivodikunnassa. Sen väkiluku oli vuoden 2019 lopussa 46 999. Piirikunta jakautuu kuuteen maalaiskuntaan, jotka ovat Dziwnów, Golczewo, Kamień Pomorski, Misdroy, Świerzno sekä Wolin. Piirikunnan hallinnollinen keskus on Kamień Pomorskin kaupunki.
Kamieńin piirikunnan pinta-alasta 28 prosenttia oli metsän peitossa vuonna 2018.
Kamieńin piirikunnan työttömyysaste oli vuoden 2018 lopussa 14,1 prosenttia. Luku on huomattavan suuri koko Puolan työttömyysasteeseen verrattuna.
Vuoden 2019 lopussa Kamieńin piirikunnassa oli 46 999 asukasta, joista 51 prosenttia naispuolisia ja 49 prosenttia miespuolisia. Puolan väestönlaskennassa 2011 väkiluvun laskettiin olevan 48 512 ja sen ennakoidaan vuoteen 2050 mennessä pienenevän 35 376 asukkaaseen. Alle 18-vuotiaiden osuus piirikunnan väestöstä oli vuoden 2019 lopussa 16 prosenttia, työikäisten 60,4 prosenttia ja eläkeikäisten 23,7 prosenttia väestön keski-iän ollessa 43,2 vuotta. Elävänä syntyi vuonna 2019 yhteensä 395 lasta.
Huang Xiaomin

Huang Xiaomin (, s. 14. huhtikuuta 1970 Qiqihar, Heilongjiang) on kiinalainen uimari ja olympiamitalisti.
Huang edusti Kiinaa Soulin kesäolympialaisissa 1988 saavuttaen pronssia 200 metrin rintauinnissa. 100 metrin rintauinnissa hän sijoittui seitsemänneksi. Tyynenmeren-mestaruuskilpailuissa Huang saavutti kaksi hopeamitalia Brisbanessa 1987 ja Tokiossa 1989 sekä yhden pronssimitalin Brisbanessa 1987. Aasian kisoissa hän voitti kolme kultamitalia sekä kaksi hopeamitalia Soulissa 1986 ja Pekingissä 1990.
Huang on pituudeltaan 170-senttimetrinen ja painaa 68 kilogrammaa.
Julianna Avdejeva

Julianna Andrejevna Avdejeva (; s. 3. heinäkuuta 1985 Moskova) on venäläinen pianisti.
Avdejeva aloitti pianonsoiton opiskelun 5-vuotiaana Gnesin-musiikkiakatemiassa. Sittemmin hän sai opetusta Konstantin Štšerbakovilta ja Vladimir Troppilta. Comojärven kansainvälisessä pianoakatemiassa häntä opettivat muiden muassa William Grant Naboré, Dmitri Baškirov, Fou Ts'ong. Vuonna 2010 Avdejeva voitti 16. kansainvälisen Frédéric Chopin -pianokilpailun. Hän on tullut palkituksi myös muissa kilpailuissa, kuten Genèven kansainvälisessä musiikkikilpailussa. Avdejeva on tehnyt pitkäaikaista yhteistyötä Fryderyk Chopin -instituutin kanssa.
Avdejeva on esiintynyt eri maanosissa solistina ja orkesterien kanssa. Kamarimusiikissa hän on tehnyt yhteistyötä muiden muassa Kremerata Baltican ja Julia Fischerin kanssa. Levytyksiä Avdejeva on tehnyt Fryderyk Chopin -instituutille, Mirarelle ja Deutsche Grammophonille.
Hongkongin evankelis-luterilainen kirkko

Hongkongin evankelis-luterilainen kirkko () on luterilainen kirkkokunta Hongkongissa.
Historia.
Hongkongin evankelis-luterilainen kirkko perustettiin 27. helmikuuta 1954 Tao Fung Shanissa Sha Tinissä. Perustamisen taustaorganisaatioita olivat Amerikan evankelisluterilainen kirkko (ELCA), Norjan lähetysseura (NMS) ja Suomen Lähetysseura.
Toiminta.
Hongkongin evankelis-luterilaisen kirkon työhön kuuluvat olennaisena osana kirkollisen toiminnan lisäksi koulut ja sosiaalityö. Kirkolla on 4 yläastetta ja lukiota, 7 ala-astetta ja 7 päiväkotia. Kirkon sosiaalityöllä on yhdeksän erilaista palveluohjelmaa, joiden joukossa on muun muassa teiniäitien tukemisprojekti ”When Teens Meet Angels”. Kirkko ylläpitää myös Suomen Lähetysseuran perustamaa Ling Oin huumevieroitus- ja kuntoutuskeskusta, joka siirtyi kirkolle maaliskuussa 2014.
Avdejev

Avdejev on muun muassa seuraavien venäläisten henkilöiden sukunimi:
Cai Huijue

Cai Huijue (, s. 4. tammikuuta 1980 Shanghai) on kiinalainen uimari, olympiamitalisti ja maailmanmestari.
Cai kilpaili Atlantan kesäolympialaisissa 1996 kuuluen Kiinan pronssia voittaneeseen joukkueeseen 4 × 100 metrin sekauintiviestissä. 100 metrin perhosuinnissa hän sijoittui seitsemänneksi. Cai saavutti maailmanmestaruuden sekä MM-hopeaa Göteborgin MM-kilpailuissa 1997. Tyynenmeren-mestaruuskilpailuissa hän voitti yhden pronssimitalin Fukuokassa 1997.
Cai on pituudeltaan 174-senttimetrinen ja painaa 63 kilogrammaa.
Aiways U5

Aiways U5 on Aiwaysin vuodesta 2019 lähtien valmistama crossover-tyyppinen sähköautomalli. Sen tuotantoversio esiteltiin Geneven autonäyttelyssä maaliskuussa 2019.
Vuoden 2019 Euro NCAP -kolaritestistä U5 sai tulokseksi kolme tähteä viidestä.
203 mm haupitsi M1931 (B-4)

203 mm haupitsi M1931 (B-4) ( ) oli 203 mm (8 tuumaa) neuvostoliittolainen raskas haupitsi. Toisen maailmansodan aikana se oli Stavkan strategisen reservin alaisuudessa. Näitä aseita käytettiin menestyksekkäästi suomalaisia bunkkereita vastaan Mannerheim-linjalla, Saksan raskaita linnoituksia vastaan ja asutuskeskustaisteluissa suojattujen rakennusten ja bunkkereiden tuhoamisessa.
Raines

Raines on sukunimi, joka on muun muassa seuraavilla henkilöillä:
Yusheng S330

Yusheng S330 on JMC Yushengin vuosina 2016–2018 valmistama crossover-tyyppinen automalli. Jiangling Motors -konserni on Fordin kiinalainen yhteistyökumppani, mistä syystä mallia myydään myös nimellä Ford Territory. S330 sijoittui mallistossa suuremman S350:n alapuolelle.
Moottorina oli turboahdettu 1,5-litrainen (163 hv) bensiinimoottori. Voimansiirtona oli kuusivaihteinen manuaali- tai automaattivaihteisto ja vetotapana etu- tai neliveto. Nelivetoinen versio oli aina varustettu automaattivaihteistolla.
Mallille tehtiin vuonna 2017 vielä pieni kasvojenkohotus, mutta valmistus Yusheng-merkkisenä päättyi jo seuraavana vuonna. Auto sai pintapuolisia uudistuksia ja sen valmistusta jatkettiin nimellä Ford Territory.
John Campbell Hamilton-Gordon

John Campbell Hamilton-Gordon (3. elokuuta 1847 – 7. maaliskuuta 1934) oli skotlantilainen aatelismies, joka toimi Kanadan kenraalikuvernöörinä 1893–1898 ja Irlannin lordiluutnanttina 1886 ja 1905–1915.
Hamilton-Gordon oli pääministeri William Ewart Gladstonen merkittävä tukija parlamentissa 1880-luvun puolivälissä, mistä hänet palkittiin Irlannin lordiluutnantin asemalla 1886. Kausi loppui lyhyeen kun Gladstone hävisi vaalit. Hamilton-Gordon perheineen lähti maailmanympärysmatkalle kiertämään Brittiläisen kansanyhteisön maita. He viihtyivät Kanadassa ja tutustuivat kenraalikuvernööri Stanleyyn. Gladstonen voitettua seuraavat vaalit Hamilton-Gordon toivoi voivansa palata Irlantiin, mutta hänelle tarjottiin tilalle paikkaa Intiasta tai Kanadasta ja hän valitsi jälkimmäisen. 
Kenraalikuvernöörinä Hamilton-Gordon pyrki vähentämään jännitteitä ranskan- ja englanninkielisten kanadalaisten välillä sekä eri uskonnollisten ryhmien kesken.
Hamilton-Gordon palasi Irlantiin 1905 ja toimi lordiluutnanttina kymmenen vuoden ajan.
Chitose

Chitose () on Japanin kaupunki Hokkaidōn saarella Hokkaidōn prefektuurissa. Se sijaitsee Ishikarin kehitystoimiston alueella Hokkaidōn lounaisosassa. Kaupungin läpi virtaa Ishikarijoen sivujoki Chitose. Lännessä kaupungin alue kohoaa Shikotsun kraatterijärvelle. Chitosessa on 97 344 asukasta (marraskuussa 2020) ja sen pinta-ala on 594,50 neliökilometriä. Chitosen lentoaseman ansiosta kaupunki on tärkeä Hokkaidōlle suuntautuvan liikenteen solmukohta.
Chitosen nimi lienee peräisin ainun kielestä. Japanilaisten uudisasutus alueella alkoi vuonna 1869. Sysäyksen kaupungin kehitykselle antoi Chitosejoen patoaminen vesivoiman tuotantoa varten 1900-luvun alussa, ja vuonna 1939 sinne rakennettiin keisarillisen Japanin laivaston lentotukikohta. Nykyisinkin kaupungissa on kaksi Japanin itsepuolustusvoimien tukikohtaa. Chitosen lentoasema oli vuodesta 1951 lähtien ilmavoimien ja siviililiikenteen yhteiskäytössä, mutta 1980-luvun lopulla sen yhteyteen valmistui uusi kokonaan siviilikäyttöön tarkoitettu lentoasema. Kaupunkioikeudet Chitoselle myönnettiin vuonna 1958. Lentoaseman ansiosta kaupunkiin on sijoittunut logistiikkaa ja monipuolista teollisuutta, kuten elintarvike-, paino-, kumi-, kone- ja puuteollisuutta. 
Chitosen merkittävin nähtävyys on Shikotsujärvi ympäröivine vuoristoalueineen. Osa seudusta kuuluu Shikotsun–Tōyan kansallispuistoon, ja siellä toimii muun muassa Shikotsuko-onsenin kuuma lähde. Chitosea palvelevat JR Hokkaidōn Chitose-linja ja Sekishō-linja.
Aiways

Aiways Automobiles Co Ltd on kiinalainen vuonna 2017 perustettu sähköautovalmistaja. Sillä on yksi malli, jonka ennakkomyynti Euroopan markkinoilla alkoi huhtikuussa 2020. Valmistaja toimitti saman vuoden heinäkuussa 500 autoa Korsikan saarelle, missä ne tulivat vuokrattaviksi Hertzin kautta.
Rafał Blechacz

Rafał Blechacz (s. 30. kesäkuuta 1985 Nakło nad Notecią) on puolalainen pianisti.
Blechacz aloitti pianotunneilla käymisen 5-vuotiaana ja valmistui vuonna 2007 Bydgoszczin Feliks Nowowiejski -musiikkiakatemiasta Katarzyna Popowa-Zydrońin luokalta. Hän voitti kansainvälisen Frédéric Chopin -pianokilpailun vuonna 2005 ja solmi tämän jälkeen levytyssopimuksen Deutsche Grammophonin kanssa. Blechaczista tuli ensimmäinen pianisti, joka oli voittanut Chopin-kilpailussa kaikki viisi jaettavina ollutta palkintoa. Hän voitti myös Hamamatsun kansainvälisen pianokilpailun vuonna 2003. Blechaczin Frédéric Chopinin pianokonsertoista Jerzy Semkowin johtaman Concertgebouw-orkesterin kanssa tekemä levytys palkittiin Preis der deutschen Schallplattenkritikilla vuonna 2009. Heinäkuussa 2010 Blechaczille myönnettiin Accademia Musicale Chigianan kansainvälinen palkinto ja tammikuussa 2014 Gilmore-palkinto.
Vuoden 2013 jälkeen Blechacz piti nelivuotisen levytystauon ja aloitti filosofian tohtoriohjelman suorittamisen Toruńin Nikolaus Kopernikus -yliopistossa. Hän sai vuonna 2015 Polonia Restituta -ritarikunnan ritarin ristin.
Hämähäkkitontti

Hämähäkkitontti on Turun kaupungin III kaupunginosassa sijaitseva tontti, jonka alaosa on pysäköintialuetta ja yläosa kallioista Samppalinnanpuistoaluetta. Tontti sijaitsee Aurajoen rannalla Itäisen rantakadun, Samppalinnan maauimalan ja Turun kaupunginteatterin välissä. 
Nimi ja hämähäkinverkko.
Tontti on saanut nimensä kallioon louhitun luolan suuaukossa sijaitsevasta Network-ympäristötaideteoksesta, joka muistuttaa hämähäkinverkkoa. Taideteoksen on suunnitellut ja tehnyt kaupungilla työskennellyt arkkitehti Outi Sarjakoski vuonna 1995. Verkko toteutettiin yritysten tuella ja se on tehty polyesterköydestä. 
Historia.
Tontti on yksi harvoista keskusta-alueen jokirannassa olevista rakentamattomista rakennuspaikoista, joten siihen on suunniteltu lukuisia hankkeita, jotka eivät ole toteutuneet. Alun perin tontille suunniteltiin rakennettavaksi uusi rakennus Turun yliopiston kirjaston käyttöön Hotelli Phoenixissa sijaitsevien käytyä pieniksi. Kirjastoa varten kallioon louhittiin vuoden 1946 lopulta vuoteen 1948 asti tunnelia, joka on edelleen näkyvillä. Sen jälkeen tonttia on ainakin 1970-luvulta lähtien käytetty pysäköintialueena. Vuonna 2020 tontille rakennettiin koronaviruspandemian asettamien rajoitusten vuoksi iso terassi, jossa voitiin järjestää mm. musiikkitapahtumia ulkotiloissa.
1970-luvulla paikalle suunniteltiin väestösuojaa. 1980-luvulla Suomen Pankki järjesti tontille rakennettavasta sivukonttorista arkkitehtuurikilpailun. Myöhemmin paikalle suunniteltiin myös Turun kaupunginkirjaston pääkirjastoa ja Turun konserttitalon korvaavaa musiikkitaloa mm. Turku 2011-kulttuuripääkaupunkivuotta varten sekä 2010-luvun loppupuolella. Pääkirjasto rakennettiin kuitenkin vanhan viereen Linnankadulle, ja Turun musiikkitalo Fuuga nousee Itsenäisyydenaukiolle kaupunginteatterin toiselle puolelle.
Taiminen

Taiminen on sukunimi, joka on muun muassa seuraavilla suomalaisilla henkilöillä:
Zanon

Zanon on sukunimi, joka on muun muassa seuraavilla henkilöillä:
Kim Ye-rim

Kim Ye-rim (kor. 김예림, s. 5. maaliskuuta 1999 Soul, Etelä-Korea), taiteilijanimeltään Yeri on eteläkorealainen laulaja, esiintyjä ja näyttelijä. Hän on Red Velvet -tyttöryhmän nuorin jäsen. Hänet lisättiin ryhmään maaliskuussa 2015 noin puoli vuotta ryhmän debyytin jälkeen.
Vangaži

Vangaži () on kaupunki Liivinmaalla Latviassa. Vuonna 2016 siellä oli 3 778 asukasta.
Historia.
Vangaži mainitaan ensimmäisen kerran 1600-luvulla paikallisen kartanon nimenä; se on ilmeisesti yhdistelmä liivin kielen sanoista "vang" (pelto, kenttä) ja "aži" (paikka). 1600-luvulta lähtien alueella on ollut myös luterilainen kirkko. 1800-luvulla alueelle syntyi useita tehtaita, joissa valmistettiin mm. paperia, lasia ja kuparituotteita.
Moderni Vangažin kaupunki syntyi 1950-luvulla, kun alueelle perustettiin betonitehdas. Vuonna 1957 perustettiin kylä nimeltä Oktobra ciemats, joka uudelleennimettiin neljä vuotta myöhemmin Vangažiksi. Kaupunkioikeudet asutus sai vuonna 1991.
Pentti Salonen

Pentti Ilmari Salonen (20. tammikuuta 1918 Hausjärvi – 27. syyskuuta 1989 Riihimäki) oli suomalainen kestävyysjuoksija. Hän edusti Riihimäen Kiskoa ja yhden vuoden Riihimäen Pyrkivää. Hän oli pituudeltaan 170 cm.
Salonen voitti 10 000 metrin Suomen-mestaruuden Jyväskylässä 1950 ajalla 30.55,8. Hän sai samalla matkalla SM-hopeaa 1951. Hän saavutti Kalevan kisojen 5 000 metrillä hopeaa 1948 ja 1949. Maastojuoksun SM-kilpailuissa hän sijoittui viidellä kilometrillä toiseksi 1946.
Salonen edusti Suomen aikuisten maaotteluissa vuosina 1949–1951. Hän voitti 10 000 metrin maaottelujuoksun Colombes'ssa lokakuussa 1950.
Salosen ennätys 1 500 metrillä oli 3.57,0 (1949), 3 000 metrillä 8.13,6 (1951), 5 000 metrillä 14.27,2 (1949) ja 10 000 metrillä 30.22,6 (1951).
Salonen oli ammatiltaan maanviljelijä ja hänen kotikuntansa oli Riihimäki.
Pļaviņas

Pļaviņas () on kaupunki itäisessä Latviassa Väinäjoen oikealla rannalla. Vuonna 2016 siellä oli 3 402 asukasta. Kaupungin pinta-ala on seitsemän neliökilometriä.
Historia.
Kahden linnavuoren arkeologisten kaivausten perusteella Väinäjoen ranta ja entisen Stockmannin kartanon alue ovat olleet asuttuja 3. vuosisadalta eKr. lähtien. Linnavuorista vanhempi, Loxtenin linnavuori, oli käytössä 400−600-luvuilla, kun taas nuorempi Oliņkalnsin linnavuori on varhaiskeskiajalta. Kaupunki mainitaan ensimmäisen kerran historiallisissa lähteissä Puolan sodan aikana, jolloin alueella sijaitsi ruotsalaisten sotaleiri. Vuonna 1629 kaupunki joutui kokonaan Ruotsin vallan alle. Ruotsin aikakausi päättyi vuonna 1721, jolloin venäläiset valloittivat Vidzemen.
1800-luvun alussa läheinen Gostiņin kaupunki alkoi muodostua. Tuolloin Pļaviņas oli vain pieni kylä Stockmannshofin seurakunnassa. Vuonna 1861 Riika-Daugavpils-Orla-rautatieyhteys avattiin silloisen Stockmannshofin kohdalle ja kaupunki alkoi kehittyä. Vuonna 1878 kaupunkiin avattiin apteekki ja vuonna 1894 lasitehdas, joka tuhoutui ensimmäisessä maailmansodassa. 
Vuonna 1922 Pļaviņasille myönnettiin kaupungin oikeudet. 26. huhtikuuta 1927 kaupunkia laajennettiin yhdistämällä se Gostiņin kanssa. 1930-luvun alussa Gostiņi erotettiin jälleen Pļaviņasista, mutta ne yhdistettiin uudelleen vuonna 1956.
Viļāni

Viļāni () on kaupunki Latgalliassa Latviassa. Se sai kaupunginoikeudet vuonna 1928. Vuonna 2016 siellä oli 3 156 asukasta.
Veltins

Brauerei C. &amp; A. Veltins on saksalainen olutpanimo. Panimon historia alkaa vuodesta 1852 kun Clemens Veltins hankki itselleen pienen paikallispanimon Grevensteinin kylässä. Clemensin jälkeen panimon johtoon siirtyivät hänen poikansa Carl ja Anton Veltins, joiden mukaan panimo nimettiin nykyisellä nimellään. C. &amp; A. Veltinsin tuotteisiin kuuluvat nykyään muun muassa Veltins Pilsener, Grevensteiner oluet, Pülleken helles-olut ja V+ olutmix-juomat.
Sponsorointi.
Veltins toimii jalkapalloseurojen FC Schalke 04 ja VfL Wolfsburg sekä mäkihypyn maailmancupin Keski-Euroopan mäkiviikkojen sponsorina. Vuonna 2020 Veltins sponsoroi myös Kuusamossa järjestettävää mäkihypyn maailmancupin Ruka Nordic -kisaa. FC Schalke 04:n kotistadion on nimeltään Veltins-Arena.
Väinämöisen Tuonelan-matka

Väinämöisen Tuonelan-matka, joskus myös Tuonelassa käynti on suomalaisen kansanrunouden kertomus, jossa Väinämöinen matkaa kuolleiden maahan Tuonelaan. Motiivina voi olla esimerkiksi veneen rakentamiseen tai reen korjaamiseen tarvittavan työvälineen tai puuttuvien sanojen (luote) hakeminen. Kalevalassa kertomus esiintyy kahdesti, 16. ja 21. runossa; näistä ensimmäisessä Väinämöinen tarvitsee sanoja rakentaakseen veneen, toisessa puolestaan etsii "orasta" tai "vääntiätä" eli jonkinlaista poraa korjatakseen rikkoutuneen reenjalaksen.
Väinämöisen Tuonelan-matkasta kertovan runon toisintoja on kerätty pääasiassa Vienasta ja Repolasta, mutta yksittäisiä hajatapauksia on tavattu muualtakin. Eräässä toisinnossa runo on sulautunut yhteen Lemminkäisen virren kanssa, ja sen päähenkilönä on Väinämöisen sijaan Kaukomieli.
Juoni.
Kertomuksen sisältö vaihtelee eri toisinnoissa. Pääpiirteissään Kalevalan 16. runon kertomusta muistuttava vienalaisen runonlaulajan Arhippa Perttusen toisinto alkaa Oluen uhkauksella ja Päivölän pidoilla, joissa Väinämöisen reki rikkoutuu. Väinämöinen pyytää paikallaolijoita hakemaan Tuonelasta "oran" eli "vääntiön", mutta nämä kieltäytyvät. Varoituksista huolimatta Väinämöinen lähtee itse Tuonelaan. Perille päästyään hän pyytää Tuonen lautturia Tuonen tyttiä saattamaan hänet Tuonen mustan virran yli, jolloin tytti vaatii häntä kertomaan tulosyynsä. Väinämöinen valehtelee olevansa kuollut, mutta tytti tietää tarkalleen, millaisia ovat eri tavoin kuolleet – rautaan kuolleet ovat verisiä, hukkuneet vetisiä ja palaneen vaatteet ovat tulessa. Väinämöinen kuitenkin lopulta pääsee Tuonelle kerrottuaan tytille matkansa todellisen tarkoituksen.
Tuonelassa Väinämöinen ruokitaan kelvottomalla ruoalla ja laitetaan nukkumaan käärmevuoteeseen. Hän onnistuu kuitenkin pakenemaan Tuonen tytin rautaverkon läpi muuttumalla käärmeeksi, kuten šamaaneille on tyypillistä Manalan-matkoillaan. Palattuaan Väinämöinen kertoo eläville Tuonelan oloista ja varoittaa heitä matkaamasta elävinä kuolleiden maahan.
Väinämöinen käy myös vaarallisella matkalla ammoin kuolleen tietäjä Antero Vipusen vatsassa hakemassa kolmea puuttuvaa sanaa, jotka hän saakin taottuaan raudasta korennon.
Virtuaalityöpöytä

Virtuaalityöpöytä on tietotekniikassa graafisen käyttöliittymän toiminto, jonka avulla ikkunointijärjestelmän ikkunointialue on laajempi kuin fyysinen näyttöalue.
Erilaisia tapoja tietokonenäytön jakamiseen sovelluksien kesken ovat:
Varhainen toteutus oli Xeroxin "Rooms", joka myös patentointiin. Patentoitu menetelmä käsittelee vaihdettavia työtiloja ().
Ensimmäinen virtuaalityöpöydän sisältävä ikkunanhallintaohjelma X Window Systemille oli Tom LaStrangen swm, jonka jälkeen tulivat muun muassa vtwm, tvtwm ja olvwm.
Amiga sisälsi "vedettäviä näyttöjä" (), jolloin ohjelmat olivat omilla näytöillään ja laitteistotuen avulla pystyi katsomaan toisen näytön takana olevaa. Kaikki ohjelmat oli mahdollista avata omille näytöille.
Helge Nylund

Helge Johannes Nylund (1. maaliskuuta 1930 – 14. lokakuuta 2013) oli suomalainen kuulantyöntäjä. Hän edusti aktiiviurallaan IK Kronania. Hän oli pituudeltaan 185 cm.
Nylund voitti kuulantyönnön Suomen-mestaruuden Jyväskylässä 1950 tuloksella 14,76. Hän kilpaili kahdesti aikuisten maaottelussa sijoittuen parhaimmillaan toiseksi Turussa 1950. Hän työnsi ennätyksensä 14,97 Vaasassa elokuussa 1954.
Villa Salin

Villa Salin on huvila Lauttasaaressa. Huvilan rakennuttivat leskirouvat Ida Salin ja Josefina Nyman-Sjöberg tontille, jonka he olivat ostaneet vuonna 1900 saaren omistaneelta Ivan Wavulinilta. Ida Salinin isä rakensi huvilan vuonna 1901 kesäkäyttöön ja se sai nimekseen Solvik Torp tai Solvikstorp. Kuusi vuotta myöhemmin huvila siirtyi kokonaan Salinille, joka laajensi ja kohensi taloa.
Rakennus ja puutarha.
Rakennus on kokenut useita muodonmuutoksia. Sen koristeelliset osat ovat muuttuneet ja alkuperäinen lautaverhous on muuttunut kivirappaukseksi. Rakennus oli tehty talviasuttavaksi jo 1930-luvulla. 
Solvikstorpin muotopuutarha on Paul Olssonin suunnittelema. Ida Salin, joka oli saanut ensimmäisten naisten joukossa puutarhurikoulutuksen, osallistui omena-, kukka- ja vihannestarhan suunnitteluun ja hoitoon.
Omistajat.
Ida Salinin kuollessa vuonna 1952 huvila siirtyi Naiasialiitto Unionin omistukseen Salinin testamentattua sille koko omaisuutensa. Yhdistyksen omistuksessa puutarhaa yksinkertaistettiin ja huvila peruskorjattiin vuonna 1999. Yhdistys käyttää rakennusta ja sen puutarhaa koulutustilaisuuksien järjestämiseen ja vuokraa niitä erilaisiin tilaisuuksiin, tapahtumiin ja juhliin. Huvila nimettiin myöhemmin rakennuttajansa mukaan Villa Saliniksi.
Mikko Kaasalainen

Mikko Kaarlo Juhani Kaasalainen (11. huhtikuuta 1965 Helsinki – 12. huhtikuuta 2020 Helsinki) oli suomalainen matemaatikko ja matematiikan professori Tampereen yliopistossa. Kaasalainen oli yksi Suomen menestyneimmistä matemaatikoista.
Elämä ja ura.
Kaasalainen aloitti uransa Helsingin observatoriosta ja Helsingin yliopistosta 1980-luvun lopulla. 1990-luvun alussa Kaasalainen liittyi Oxfordin yliopistoon työskentelemään Hamiltonin mekaniikkaan integroituvuuteen keskittyvän väitöskirjansa parissa ja jatkoi myöhemmin muotojen jälleenrakentamista Helsingin yliopistossa.
Yksi Kaasalaisen uran kohokohdista oli vuonna 2007 ilmestynyt tutkimus, jossa selvitettiin auringon säteilyn vaikutuksia asteroidien liikkeisiin. Kaasalainen oli Kansainvälinen tähtitieteellinen unionin ja Ursan jäsen. 
Kaasalainen kuoli 55 vuoden iässä ja hänet on haudattu Helsingissä Hietaniemen hautausmaalle.
Asteroidi 16007 Kaasalainen on nimetty hänen mukaansa.
Erkki Latvala (ampumahiihtäjä)

Erkki Juhani Latvala (s. 20. elokuuta 1965 Teuva) on suomalainen ampumahiihtäjä. Hän edusti aktiiviurallaan Kauhajoen Karhua. 
Latvala sijoittui 1994 talviolympialaisissa pikakilpailussa (10 km) 54:nneksi ja viestissä viidenneksi. MM-kilpailuissa hän oli Antholzissa 1995 pikakilpailussa 34:s ja viestissä kymmenes sekä Ruhpoldingissa 1996 normaalimatkalla (20 km) 31:s ja viestissä kuudes.
Latvala sijoittui maailmancupin osakilpailussa normaalimatkalla seitsemänneksi Lillehammerissa kaudella 1992–1993 ja kymmenenneksi Oslossa kaudella 1991–1992.
Johanna Saarinen

Johanna Maria Saarinen (s. 8. syyskuuta 1973 Köyliö) on suomalainen ampumahiihtäjä, joka kilpaili talviolympialaisissa vuonna 1992.
Heikki Nieminen (täsmennyssivu)

Heikki Nieminen -nimisiä henkilöitä ovat:
Teemu Kankkunen

 
Teemu Kankkunen (s. 13. tammikuuta 1980 Helsinki) on suomalainen jalkapallovalmentaja ja entinen jalkapalloilija. Kankkunen on HIFK Fotbollin urheilutoimenjohtaja kaudella 2023
Myllypohja (Lahti)

Myllypohja on Lahden kaupungin kaupunginosa. Se sijaitsee kaupungin koillisosassa, kuuden kilometrin päässä Lahden keskustasta. Myllypohjaan kulkee keskustasta linja-autoliikennettä 20 minuutin välein.
Kaupungin palvelut.
Myllypohjan peruskoulu.
Myllypohjan alakoulussa on luokat 1-6. Lisäksi koulussa toimii kolme etuluokkaa, eli erityisen tuen koululuokkaa. Koulussa on noin 300 oppilasta. Opettajia koulussa on 14 ja erityisluokanopettajia on lisäksi viisi. Koulussa on myös viisi koulunkäynninavustajaa sekä kiertävä ortodoksiopettaja ja venäjänkielen opettaja.
Koulu toimii väliaikaisissa tiloissa Ahtialan ja Kunnaksen koulujen yhteydessä.
Koulussa on tarjolla kolmannella luokalla alkavana A2-kielenä espanja, saksa ja kiina. Espanjan ja saksankieli toteutetaan yhteistyössä Ahtialan ja Kunnaksen koulun kanssa. Kiinaa opetetaan kaikille lahtelaisille opiskelijoille etäyhteyden kautta. 2021 alkaen neljännen luokan oppilaat voivat valita englannin A2-kieleksi, mikäli he aloittavat kolmannella luokalla toisen kielen.
Kaukkarin uimaranta.
Myllypohjassa sijaitsee Kaukkarin uimaranta, jonka ylläpidosta vastaa vihertoimi.
Filippiinientiainen

Filippiinientiainen ("Pardaliparus elegans") on tiaisiin kuuluva lintulaji. Lajia tavataan Kaakkois-Aasiasta.
Koko ja ulkonäkö.
Filippiinientiainen voi kasvaa noin 12 cm pitkäksi. Sukupuolet eroavat hieman toisistaan ulkonäöltään. Filippiinientiaiskoiras on päästään musta lukuun ottamatta keltaista silmäkulmajuovaa ja täplää niskassa. Selkä ja siivet ovat mustat ja siivissä on valkoisten pilkkujen muodostama juova. Yläperä on väriltään vihertävä. Linnun kurkku ja rinta ovat mustat ja vatsa on keltainen. Naarasfilippiinientiainen muistuttaa kuvioinniltaan koirasta, mutta on väriltään vaaleampi ja ruskehtavampi.
Levinneisyys ja elinympäristö.
Filippiinientiainen elää Filippiineillä. Lajin elinympäristöä ovat tiheät ainavihannat metsät, havumetsät ja metsien reunamaat ja sitä tavataan niin alangoilla kuin vuoristossakin. Se liikku useimmiten muutaman yksilön ryhminä ja muodostaa sekaparvia muiden lintujen kanssa. Filippiinientiaisen ravintoa ovat selkärangattomat eläimet ja siemenet. Lintu pesii onttoon puuhun.
Toni Siikala

Toni Siikala (s. 28. huhtikuuta 1971) on suomalainen jalkapalloilija. Hän oli pelipaikaltaan hyökkääjä. Hän pelasi pitkään Yhdysvalloissa.
Siikala edusti Suomessa nuorempana Sepsi-78:ää. Hän edusti Törnävän Pallo -55:tä I divisioonassa kausina 1990, 1991 ja 1992, joista ensin mainitulla hän teki yhden maalin ja viimeisellä kolme maalia.
Siikala edusti Yhdysvalloissa yliopistosarjoissa Campbell Collegea sekä vuoteen 1999 saakka muissa sarjoissa Nashville Metrosia, Raleigh Flyersia, Charleston Batterya ja Hampton Roads Marinersia. Hänet valittiin Campbell Collegen Sports Hall of Fameen vuonna 2010.
The Krion Conquest

The Krion Conquest () on Vic Tokain vuonna 1990 kehittämä ja julkaisema tasohyppely Nintendo Entertainment Systemille. Pelissä pelaaja ohjaa Francesca-nimistä noitaa, joka on kutsuttu pysäyttämään Krion-imperiumin robottiarmeijan hyökkäyksen. Peli muistuttaa paljon Capcomin Mega Man -pelejä.
Askon museo

Askon museo, eli Askon museon kokoelma, on Lahden kaupunginmuseon ylläpitämä Askon tehtaiden toimintaa käsittelevä kokonaisuus. Kokoelma keskittyy suomalaiseen huonekaluteollisuuteen ja kotien sisustamiseen. Kokoelmassa on noin 400 huonekalua sekä 2 000 muuta esinettä tehtaiden Askon ja Upo oy:n toimintaan liittyen sekä 1 557:n kirjan kirjasto ja arkisto.
Kokoelman historia.
Kokoelman kerääminen aloitettiin Asko Yhtymä Oy:n 50-vuotisjuhlien yhteydessä vuonna 1968. Aluksi kokoelmaa kerättiin Askon kolmannen tehtaan kellarin väestönsuojaan. 1980-luvulla kokoelma siirtyi Päijät-Hämeen maakuntamuseona toimivan Lahden historiallisen museon ohjaukseen ja esineistö siirrettiin Askon toisen tehtaan tuotannolta vapautuneisiin tiloihin vuonna 1988 tehtaan historiaa käsitteleväksi museoksi. Museolla oli osa-aikainen työntekijä.
Museo toimi vuoteen 1992, jolloin se suljettiin yhtiön ulkopuolisilta vierailijoilta talousvaikeuksien vuoksi. 2000-luvun yritysfuusion seurauksena kokoelma siirtyi Uponorin omistukseen. Lahden kaupunginmuseo teki yrityksen kanssa sopimuksen ja kokoelma lahjoitettiin museolle omistukseen vuonna 2005.
Museon kokoelmat kattavat tehtaiden toiminnan 81-vuotisen historian ajalta.
Henepola Gunaratana

Bhante Henepola Gunaratana (7. joulukuuta 1927) on srilankalainen theravadabuddhalainen munkki.
Varhainen elämä.
Henepola Gunaratana syntyi Sri Lankalla pienessä Henepolan kylässä vuonna 1927. Hänen syntymänimensä oli Ekanayaka Mudiyanselage Ukkubanda. Hänet vihittiin munkiksi 12-vuotiaana temppelissä Malandeniyan kylässä Kurunegalan piirikunnassa, jossa hänen opettajansa oli kunnianarvoisa Kiribatkumbure Sonuttara Mahathera. Hän sai korkeamman munkkivihkimyksen Kandyssa 20-vuotiaana vuonna 1947. Opintonsa hän suoritti Vidyalankara Collegessa ja Buddhist Missionary Collegessa, Colombossa.
Lähetystyöntekijänä.
Valmistuttuaan opinnoistaan hän lähti Maha Bodhi Societyn lähetystyöntekijänä Intiaan. Hän teki lähetystyötä pääasiassa dalitien parissa Sanchissa, Delhissä ja Bombayssä. Hän oli kymmenen vuoden ajan lähetystyössä Malesiassa, jossa hän toimi uskonnollisena neuvonantajana Sasana Abhivurdhiwardhana Society, Buddhist Missionary Society ja Buddhist Youth Federation -järjestöissä. Hän toimi myös Buddhist Institute of Kuala Lumpurin rehtorina.
Yhdysvalloissa.
Gunaratana saapui Yhdysvaltoihin vuonna 1968 Sasana Sevaka Societyn kutsumana toimiakseen Buddhist Vihara Society of Washington, D.C. -järjestön pääsihteerinä. Hänet valittiin myöhemmin järjestön puheenjohtajaksi. Toimiessaan Viharassa hän järjesti meditaatioretriittejä ja opetti kursseja buddhalaisuudesta.
Hän väitteli tohtoriksi filosofiassa American Universitysta. Hän on sittemmin opettanut kursseja buddhalaisuudesta American Universityssä, Georgetownin yliopistossa, Bucknell Universityssä, ja Marylandin yliopistossa. Hän on luennoinut ympäri maailmaa mm. Yhdysvalloissa, Kanadassa, Euroopassa, Australiassa ja Uudessa-Seelannissa.
Vuonna 1992 Gunaratana julkaisi kirjansa "Mindfulness in Plain English", jota on pidetty vaikutusvaltaisena kirjana tietoisuustaidosta ("mindfulness"). Se on suomennettu nimellä "Johdatus tietoiseen läsnäoloon".
Nykyään Gunaratana toimii apottina Bhavana Societyssa, joka on hänen perustamansa meditaatioretriittikeskus ja luostari Shenandoahin laaksossa, High Viewissa, Länsi-Virginiassa.
Kalle Arantola

Kalle Reino Arantola (24. syyskuuta 1913 Sotkamo – 12. helmikuuta 1940 Kuhmo) oli suomalainen ampumahiihtäjä. Arantola osallistui talviolympialaisiin vuonna 1936.
Lahden kuvakokoelma

Lahden kuvakokoelma on Lahden kaupunginmuseon kokoelma, joka koostuu paikallisista valokuvista. Kokoelmaan kuuluu noin puoli miljoonaa kuvaa, joista 70 000 on digitaalisia. Kuvat on koottu Päijät-Hämeen alueelta, Lahden historiasta sekä Viipuriin liittyvästä kuva-aineistosta.
Kokoelman kartuttaminen.
Kokoelmaa kartutetaan nykyään lähinnä museon omana työnä. Kokoelmaan otetaan vastaan myös negatiiveja, vedoksia, dioja, Lahti-aiheisia maisemapostikortteja, albumeja sekä kehystettyjä valokuvia. Aiemmin värikuvia on otettu vastaan vain vähäisessä määrin niiden heikon säilyvyyden vuoksi. Maisemapostikortteja arkistossa on paljon. Museolle kuvat ovat ensisijasesti kuvia ja vain toissijaisesti esineitä, jonka vuoksi fyysinen kopio voidaan hävittää tarvittaessa. Toisaalta joidenkin kuvien yhteydessä, kuten lasinegatiivien, voidaan myös pakkausmateriaalit säästää.
Kokoelma keskittyy Lahden museoiden kokoelmiin kuuluvien otosten sekä julistebiennaalin dokumentointiin. Myös filmikuvausaikaan kuuluneiden tapahtumien, kuten matkojen ja kokousten dokumentointi on koettu tärkeäksi. Kokoelmiin on tallennettu muuttuvaa kaupunkiympäristöä Lahdesta. Urheiluun liittyvissä kuvissa painottuvat arvokisat sekä Salpausselän kisojen dokumentointi.
Jani Kautto

Jani Kautto (s. 25. lokakuuta 1989 Vantaa) on entinen suomalainen jääkiekkoilija, pelipaikaltaan maalivahti.
Mustamarjatuhkapensas

Mustamarjatuhkapensas ("Cotoneaster niger") on ruusukasvien (Rosaceae) heimoon ja tuhkapensaiden ("Cotoneaster") sukuun kuuluva kasvilaji. Se on kesävihanta pensaslaji, jota myös kasvatetaan toisinaan koristepensaana.
Mustamarjatuhkapensas voi kasvaa reilut kaksi metriä korkeaksi, mutta jää useimmiten matalammaksi. Nuoret versot ovat aluksia karvaisia, mutta muuttuvat myöhemmiten kaljuiksi sekä kiiltävän punaruskeiksi. Lehdet ovat 2–8 cm pitkiä ja muodoltaan leveänsoikeita. Lehtien alapinta on tiheäkarvainen, yläpinta mattamainen ja harvakarvainen muuttuen ajan myötä kaljuksi. Mustamarjatuhkapensaan kukat sijaitsevat terttumaisissa rykelmissä, joissa on neljästä kahdeksaan kukkaa. Kukkien verholehdet ovat leveän kolmiomaisia sekä karvareunaisia. Terälehdet ovat puolestaan jonkin verran vaaleanpunertavia. Mustamarjatuhkapensas kukkii touko–kesäkuussa. Hedelmät ovat pyöreitä sekä mustia, kypsinä sinimehuisia ja tavallisesti kaksikivisiä.
Mustamarjatuhkapensasta kasvaa luonnonvaraisena laajalti Euraasiassa Keski-Euroopasta Venäjän läpi Tyynenmeren rannikolle ulottuvalla alueella.
John Henriksson

John Gustav Henriksson (30. toukokuuta 1883 Helsinki – 1. marraskuuta 1948 Helsinki) oli suomalainen uimari. Hän osallistui vuoden 1908 kesäolympialaisiin.
Lutz Wahl

Lutz Wahl (2. marraskuuta 1869 – 30. joulukuuta 1928) oli yhdysvaltalainen sotilas. Hän toimi ensimmäisessä maailmansodassa 14. jalkaväkiprikaatin komentajana ja vuosina 1927–1928 Yhdysvaltain armeijan kenraaliadjutanttina.
Wahl syntyi Milwaukeessa Wisconsinissa. Hän pääsi vuonna 1887 opiskelemaan armeijan sotilasakatemiaan, mistä hän valmistui kesäkuussa 1891, jolloin hänet nimitettiin vänrikiksi. Vuonna 1898 hänet ylennettiin yliluutnantiksi ja vuonna 1900 kapteeniksi.
Majuriksi maaliskuussa 1912 ylennyt Wahl opiskeli vuonna 1916 Army War College -sotakorkeakoulussa. Hänelle myönnettiin väliaikainen prikaatikenraalin arvo 12. huhtikuuta 1918, ja hän toimi 7. jalkaväkidivisioonan osana toimivan 14. jalkaväkiprikaatin komentajana ensimmäisessä maailmansodassa.
Wahlista tuli Yhdysvaltain armeijan avustava kenraaliadjutantti 16. toukokuuta 1924. Hänet ylennettiin kenraalimajuriksi ja nimitettiin armeijan kenraaliadjutantiksi 2. heinäkuuta 1927.
Wahl kuoli yllättäen 30. joulukuuta 1928 59-vuotiaana edelleen kenraaliadjutantin virassa ollessaan. Hän oli ennen tätä ollut sairaana joitakin viikkoja. Hänet haudattiin Arlingtonin sotilashautausmaalle.
Aleksi Patja

Aleksi Patja (s. 30. lokakuuta 1995 Rovaniemi) on suomalainen freestylehiihtäjä. Patja osallistui vuoden 2014 talviolympialaisiin.
Tanhaji

Tanhaji on vuonna 2020 ensi-iltansa saanut intialainen hindinkielinen historiallinen toimintadraamaelokuva, joka kertoo 1600-luvun marathisoturi Tanaji Malusaresta. Sen ohjasi Om Raut ja pääosia näyttelivät Ajay Devgn, Saif Ali Khan ja Kajol.
"Tanhaji" sai ensi-iltansa 10. tammikuuta 2020. Se oli yli 3,67 miljardin rupian tuotollaan vuoden tuottoisin hindinkielinen elokuva.